  Майя Бывальцева 16-тӥ пӧсьтолэзе спортъя «Чекерил» огъетын ортчем Сабантуй шулдыръяськонэ 12 сюрс пала адями люкаськиз. Валтӥсь сцена вылэ Татарстанысь куноос потӥзы: Сабы ёросысь творчествоя коллективъёс но фольклор крезьгуръя кун ансамбль, кудӥныз кивалтэ Россиысь дано артист, Татарстанысь калык артист Айдар Файзрахманов. Сабантуе люкаськемъёслы вазиськиз Удмуртилэн тӧроезлэсь ужзэ огдырлы быдэсъясь Александр Бречалов. «Малы Россия эрико? Малы ке шуоно асьме бадӟым кунамы улӥсь вань калыкъёс — со пӧлын Удмуртиын, Татарстанын, Башкириын — валче уло, ӵошен шутэтско но шумпото, ӵошен вань ужпумъёсты сэртто-пертчо. Асьмелэн кужыммы — огазе луонын, асьме дунлыкъёсмес, лулчеберетмес, историмес утёнын. Мон оскисько, асьмеос со йылолъёсты, лулчеберетэз утем сяна, ми ваньзэ сое ватсаломы. Ваньдэс праздникен!», — вераз Александр Бречалов. Вож гуждор вылын куноос пӧртэм ӵошатсконъёсын кужымзэс но быгатонлыксэс эскерыны быгатӥзы, со пӧлын карнанэн ву нуллон, мешокъёсын но горшокъёсын нюръяськон, гозы кыскан, армспорт, йӧскалык нюръяськон. Сяме пыремъя Ижкарысь Сабантуйын вал вылын ворттылонъёс ортчизы. «Вал вылын ворттылон — праздниклэн аспӧртэмлыкез. Туж умой, спортсменъёс Удмуртиысь гинэ ӧвӧл, бускель улосвылъёсысь но лыкто. Вал вылын йӧскалык ӵошатсконъёс аспӧртэм — соос энертэк ортчо. Со туж секыт», — веразы шулдыръяськонэ лыктэм куноос Артур Магдеев, но Артур Салимгареев. Сабантуйлэн валтӥсь батырез луиз Ижкарысь Тагир Хузягалиев. Со кӧня ке ар ӵоже ини йӧскалык нюръяськонын вормылэ. «Вань нюръяськисьёс быдэс тол возьмало та вакытэз, асьсэлэсь кужымзэс эскерон понна. Вормон ноку но капчиен уг лыкты. Егитъёс али умой нюръясько, техниказы волятэмын. Йӧскалык нюръяськонлэн азинскемезлы шумпотӥсько», — пусйиз спортсмен. 12 сюрс адями люкаськиз Ижкаре Сабантуй шулдыръяськонэ Тегъёс: Ижкар Удмуртия праздникъёс бигеръёс АлександрБречалов Сабантуй  